Diari Oficial de la Generalitat Valenciana


Sumari del DOGV 3951, del 02-03-2001 (2001/1869)

RESOLUCIÓ de 22 de febrer de 2001, del director general de l'Institut Valencià de la Joventut, per la qual es convoca la Campanya de Camps de Treball Voluntari Juvenil per a l'any 2001.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3951

Data del DOGV
:   02-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1869


Data del document
:   22-02-2001

Organisme emissor
:   Institut Valencià de la Joventut

Tipus de document
:   Resolució

Descriptors 

:   * treball no remunerat
    * ajuda pública
    * promoció cultural
    * jove
    * vacances

RESOLUCIÓ de 22 de febrer de 2001, del director general de l'Institut Valencià de la Joventut, per la qual es convoca la Campanya de Camps de Treball Voluntari Juvenil per a l'any 2001. [2001/1869]
  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i de potenciar el desplegament de les activitats de temps lliure.
  
Els camps de treball són un tipus d'activitats juvenils que ja tenen una llarga tradició i implantació al nostre país i a tot el món. Consisteix que un grup de jóvens de diverses procedències es comprometen, de manera voluntària i desinteressada, en el desplegament d'un projecte de treball social i d'activitats complementàries, durant un temps determinat, i, alhora, la realització del projecte és un mitjà per tal de fomentar valors de convivència, de tolerància, de participació, de solidaritat, d'aprenentatge intercultural, etc.
  
De conformitat amb les funcions que l'article 7 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix al director general de l'IVAJ, resolc:
  
Convocar la Campanya de Camps de Treball Voluntari Juvenil per a l'any 2001, d'acord amb les bases que s'inclouen en l'annex I a aquesta resolució.
  
Contra aquesta resolució, que posa fi la via administrativa, es podrà interposar potestativament recurs de reposició davant del director General de l'IVAJ o, directament, recurs contenciós administratiu davant del Tribunal Superior de Justícia de la Comunitat Valenciana, sense perjuí que les persones interessades puguen interposar-hi qualsevol altre recurs que consideren adient.
  
El termini per a la interposició del recurs de reposició serà d'un mes comptador a partir de l'endemà de la seua publicació en el Diari Oficial de la Generalitat Valenciana.
  
El termini per a la interposició del recurs contenciós administratiu serà de dos mesos comptadors a partir de l'endemà de la seua publicació en el Diari Oficial de la Generalitat Valenciana.
  
València, 22 de febrer de 2001.- El director general de l'IVAJ: Carlos Mazón Guixot.
  
ANNEX I
  
Bases de la Campanya de Camps de Treball per a 2001
  
1. Objecte
  
Convocatòria de places, adreçades a jóvens residents a la Comunitat Valenciana, per tal de participar en els camps de treball voluntari juvenil de la Comunitat Valenciana, d'altres comunitats autònomes i de països estrangers.
  
2. Participants
  
2.1. Els jóvens interessats participants hauran de tindre entre 18 i 26 anys, ambdós inclosos, edat que hauran d'haver complit al començament de cada activitat.
  
2.2. En els camps de treball organitzats per altres comunitats autònomes i per l'Instituto de la Juventud (INJUVE) del Ministeri de Treball i d'Afers Socials, les edats de participació les fixaran els organismes organitzadors, edats que també s'hauran d'haver complit al començament de cada activitat.
  
2.3. Podran sol·licitar plaça en aquest programa els jóvens residents a la Comunitat Valenciana que, en iniciar l'activitat corresponent, complisquen tots els requisits que es marquen en el camp de treball que trien.
  
3. Places oferides
  
La relació de places oferides als jóvens en els camps de treball de la Comunitat Valenciana s'exposaran dos dies abans de l'inici del procés d'inscripció a les seus de les oficines de TURIVAJ d'Alacant, de Castelló de la Plana i de València, i als Espais Joves que depenen de l'IVAJ; quant a les places que s'ofereixen a altres comunitats autònomes o a l'estranger, l'exposició es farà a mesura que es dispose de les ofertes de les entitats organitzadores.
  
4. Durada de l'activitat i dels serveis
  
4.1. Les activitats concretes tindran una durada de 15 dies naturals, llevat que, per les característiques d'alguna activitat, se n'aconselle una durada diferent.
  
4.2. L'IVAJ facilitarà l'allotjament dels jóvens en instal·lacions que s'adequaran a aquesta finalitat.
  
4.3. L'IVAJ proporcionarà l'alimentació dels jóvens, i també les activitats d'animació i culturals que es despleguen durant el torn.
  
4.4. El transport d'incorporació als camps de treball i de tornada als seus domicilis correspondrà als/a les jóvens participants.
  
4.5. Les activitats que es realitzen en altres comunitats autònomes, i també les que es facen a l'estranger a través del Servei Voluntari Internacional de l'INJUVE del Ministeri de Treball i d'Afers Socials, es regiran per les seues pròpies normatives en tot allò que afecta al tipus d'allotjament, l'alimentació, les hores de treball i l'organització del temps lliure.
  
4.6. En els camps de treball del Servei Voluntari Internacional, i també en els de les comunitats autònomes, l'IVAJ només actuarà com a element d'enllaç entre els jóvens i l'entitat que promou el camp, i no serà responsable de les admissions definitives dels jóvens ni dels canvis de dates o de les suspensions de torns.
  
5. Quotes
  
5.1. L'import de la quota serà l'establit en el moment de la inscripció, el qual s'haurà d'ingressar en el compte bancari indicat en el termini d'un dia comptador a partir del moment en què s'efectue la inscripció.
  
5.2. En el cas de places d'altres comunitats autònomes o de les gestionades a través de l'INJUVE del Ministeri de Treball i d'Afers Socials, la quota que s'haurà d'abonar serà fixada per les dites entitats, i l'import corresponent s'ingressarà en el compte corrent que tinguen establit.
  
6. Compromís dels participants
  
Els participants en els camps de treball voluntaris es comprometran a:
  
1. Treballar desinteressadament els dies i les hores que estipule el projecte del camp en què s'inscriuen.
  
2. Col·laborar en el desplegament de la programació de les activitats d'animació i participar-hi.
  
3. Contribuir a l'organització general del camp (tasques de neteja, cuina, administració, etc.).
  
4. Respectar les diferents creences, ideologies i diferències personals de totes les persones que participen en el camp.
  
5. Romandre al camp des del començament fins al final de l'activitat programada.
  
6. Respectar les normes de règim intern i de convivència pròpies de cada camp, que seran entre d'altres les següents:
  
7. Acceptar les indicacions de les persones responsables de l'activitat.
  
8. Complir els horaris en general.
  
9. No utilitzar vehicles particulars durant el temps que dure el camp de treball.
  
7. Procés d'inscripció
  
7.1. Les persones interessades a participar en els camps de treball voluntari juvenil hauran de realitzar una preinscripció, entre el 15 i el 30 de març de l'any 2001, a les oficines de TURIVAJ d'Alacant, de Castelló de la Plana i de València, i als Espais Joves dependents de l'IVAJ, per a la qual cosa hauran d'aportar el DNI o passaport.
  
7.2. En cada preinscripció realitzada el jove podrà reservar com a màxim tres places.
  
7.3. El justificant de la preinscripció realitzada s'haurà de presentar per tal de formalitzar les inscripcions; així mateix, es mostrarà l'original del DNI de cadascuna de les persones de la reserva
  
7.4. En el cas d'haver reservat dues o tres places, aquestes es formalitzaran en aquest mateix acte i una mateixa persona no podrà ocupar més d'una plaça.
  
7.5. La inscripció es realitzarà por ordre alfabètic a partir de la lletra que determine el sorteig que es celebrarà el dia 3 d'abril d'enguany a les 12.00 hores a la seu de l'IVAJ de València.
  
7.6. A partir del dia 6 d'abril, s'exposarà a les esmentades oficines l'ordre de formalització d'inscripció que haja correspost després del sorteig.
  
7.7. La inscripció es podrà realitzar en qualsevol de les oficines susdites, indistintament de quin és el lloc on es va efectuar la preinscripció.
  
7.8. Les inscripcions es formalitzaran en un imprés normalitzat (Annex II), des del dia 17 d'abril fins al dia 15 de maig de 2001, ambdós inclosos.
  
7.9. A partir del dia 18 de maig s'oferiran les places sobrants que no es cobriren en el termini assenyalat en el punt 7.8, fins que s'acaben o fins la data d'acabament que marque cada Institució organitzadora.
  
7.10. L'endemà de l'adjudicació de la plaça, s'haurà de presentar la documentació següent:
  
a) Justificant de l'abonament de la quota corresponent.
  
b) Fotocòpia confrontada del DNI o del certificat de residència a la UE.
  
c) Fotocòpia confrontada de la cartilla de la Seguretat Social, o d'una altra de semblant que cobrisca les despeses de qualsevol malaltia que puga sobrevindre durant el transcurs de l'activitat.
  
d) Fitxa mèdica de la persona participant segons model (Annex III).
  
e) Les/els menors d'edat hauran de presentar el permís patern/matern o de qui tinga la pàtria potestat.
  
f) Qualsevol altra documentació que sol·licite l'entitat organitzadora de cada un dels camps.
  
7.11. Als camps que es realitzen a l'estranger, cas que es tracte d'un país membre de la Unió Europea, s'haurà d'obtindre, abans d'assistir al camp, el «Formulari E-111», correctament diligenciat, o un document equivalent que permeta rebre assistència sanitària de caràcter urgent. Quant a la resta de països, per tal de rebre assistència sanitària de caràcter urgent caldrà tramitar l'assegurança corresponent.
  
7.12. La persona que no es presente el dia i a l'hora que li corresponga realitzar la inscripció o que, a l'endemà, no presente la documentació requerida perdrà el dret a la plaça o places, tot depenent de la reserva de places que va efectuar en el període de preinscripció. Una vegada haja conclòs la inscripció de totes les persones preinscrites, s'hi podran inscriure totes les persones interessades que no van realitzar aquell tràmit, fins que s'acaben les places.
  
7.13. La confirmació efectiva de la plaça en un camp de treball de la Comunitat Valenciana es produirà en el moment en què la persona interessada presente a l'oficina on va efectuar la inscripció la documentació necessària i el justificant d'ingrés que havia de fer l'endemà de la inscripció.
  
8. Renúncia i devolució de quotes
  
8.1. Les sol·licituds de renúncia de plaça i de devolució de la quota es realitzaran sempre per escrit, segons el model que hi ha a tal efecte (Annex IV), i, encara que s'adrecen a cada entitat organitzadora de cada camp de treball, es podran presentar al registre de la seu central de l'IVAJ de València o als de les unitats territorials d'Alacant o de Castelló de la Plana, o en qualsevol dels llocs que estableix l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
8.2. Aquelles renúncies a camps de treball que no siguen competència de l'IVAJ seran trameses als organismes que els organitzen.
  
8.3. Tenint en compte el termini per a realitzar l'ingrés de la quota que estipula la base 5.1 d'aquesta resolució, s'entendrà que la persona interessada que no haja efectuat l'ingrés corresponent renuncia a la plaça i no originarà cap dret a ocupar-la, tret del que disposa el paràgraf segon de l'article 5 del Decret 73/1991, de 13 de maig, del Consell de la Generalitat Valenciana, pel qual es regulen els preus públics.
  
8.4. Per als camps de treball voluntari juvenil organitzats per l'IVAJ podran considerar-se causa no imputable a la persona obligada els supòsits següents, que s'hauran d'acreditar mitjançant document fefaent:
  
a) Malaltia del jove que li impedisca l'assistència a l'activitat. En aquest cas, s'hi haurà d'ajuntar un certificat mèdic oficial, emplenat i signat, o un informe hospitalari.
  
b) Malaltia o mort d'un familiar fins al segon grau de consanguinitat o afinitat. En aquest cas, s'hi haurà d'ajuntar un certificat oficial degudament emplenat i signat.
  
c) Haver trobat un treball. En aquest cas, s'hi haurà d'adjuntar fotocòpia confrontada del contracte de treball o document equivalent.
  
d) Suspensió de l'activitat.
  
e) Altres causes de força major, degudament justificades.
  
8.5. Quant al dret de devolució de les quantitats ingressades per a aquest programa, el procediment es realitzarà d'acord amb el Decret 151/1994, de 29 de juliol, del Govern Valencià, pel qual es regularitza la devolució d'ingressos indeguts per tributs propis i altres ingressos de dret públic de la Generalitat Valenciana.
  
8.6. Les devolucions de quotes de camps de treball organitzats per altres institucions, si escau, es faran d'acord amb les normes que hi establisquen.
  
9. Modificació del programa